**Krajinski park Tivoli, Rožnik in Šišenski hrib**

**Krajinski park v osrčju Ljubljane ponuja marsikaj: mir, svež zrak in rekreacijo v gozdu, igranje na igriščih in travnikih, obisk muzejev in ogled kulturnih znamenitosti. Oddahnite si od mestnega vrveža in zadihajte v naravi.**

Krajinski park Tivoli, Rožnik in Šišenski hrib je bil ustanovljen z Odlokom o razglasitvi Tivolija, Rožnika in Šišenskega hriba za naravno znamenitost leta 1984. (Uradni list SRS, št. 21/84). Leta 2015 je bil pripravljen nov Odlok o Krajinskem parku Tivoli, Rožnik in Šišenski hrib (Uradni list RS, št. 78/15, 41/16), ki ga je sprejela Mestna občina Ljubljana.

Krajinski park se razprostira na severozahodnem delu Ljubljane. Obsega mestni park Tivoli ter gozdni prostor Rožnika, Šišenskega hriba in Koseškega boršta s skupno površino 459 ha.

Na vzhodnem delu je park Tivoli, ki ima značaj oblikovane mestne zelene površine. Predstavlja prehodno območje med ravninskim urbanim delom mesta in gričevnatim gozdnim prostorom. Osrednji in največji del obsega gričevnati gozdni prostor, katerega najvišji deli so: Rožnik (393 m), Šišenski hrib (430 m), Debeli hrib (372 m), Veliki Rakovnik (358 m), Drenikov vrh (386 m) in Tivolski vrh (387 m). Med vrhovi se razprostirata dolini Mostec in Rakovnik ter številne grape. Na zahodni strani gričevje prehaja v uravnan nižinski svet Koseškega boršta in Za Mošenico, kjer se nižinski gozd prepleta z obdelovalnimi površinami.

Krajinski park Tivoli, Rožnik in Šišenski hrib je najbolj obiskan krajinski park v Sloveniji, saj ima skoraj dva milijona obiskovalcev letno oziroma v povprečju 5.500 obiskovalcev dnevno. Na območju parka se obiskovalci rekreirajo, iščejo sprostitev in navdih.

Poleg rekreacije ima zavarovano območje še druge socialne funkcije. Ljudje na območju parka živijo, delajo in se izobražujejo. Tu so stanovanjske hiše, izobraževalne, znanstvene in kulturne ustanove, gostinski lokali in športni objekti. Prebivalci in obiskovalci Ljubljane v krajinskem parku najbolj cenijo neposredno bližino narave. Tovrstno sožitje med mestom in parkovno gozdnimi površinami je v drugih velikih mestih redko oziroma ni tako izrazito. Območje krajinskega parka je močno zasidrano v zavesti Ljubljančanov in prebivalcev širše okolice ter predstavlja svojevrstno identiteto prestolnice.

**Krajinski park je bil ustanovljen s ciljem, da se ohrani številne naravne vrednote, velika biotska raznovrstnost, krajinska pestrost in naravni procesi. Cilji zavarovanja se uresničujejo z varstvom, financiranjem in predvsem z upravljanjem krajinskega parka.**

Konec leta 2016 je Mestna občina Ljubljana upravljanje Krajinskega parka Tivoli, Rožnik in Šišenski hrib z Odlokom o koncesiji za upravljanje Krajinskega parka podelila Snagi Javnemu podjetju d.o.o. (Uradni list RS, št. 1/17). Strokovna služba Krajinskega parka znotraj Snage opravlja varstvene, strokovne, nadzorne in upravljavske naloge v Krajinskem parku Tivoli, Rožnik in Šišenski hrib.

**Več informacij** najdete na spletni strani krajinskega parka: <http://parktivolirozniksisenskihrib.si/>, aktualno dogajanje lahko spremljate na Facebooku <https://www.facebook.com/kptrsh/> ali Instagramu <https://www.instagram.com/krajinskipark_trsh/>